#15 – JÊ
Gustâf al jere scritôr. La sô ultime novele e veve vût un impuartant sucès, a tal pont che za e leve pe tierce edizion.
Al scriveve dome di gnot, cuant che fûr e dentri cjase i rumôrs si cidinavin.
Tai ultins timps al veve scomençât a cjapâ notazions par une gnove novele. La protagoniste no veve ancjemò un non, Gustâf, pal moment, le clamave Jê.
Al pensave scrivi sore la vite di une grande balarine, une etoile, che agns indaûr e veve vût grancj sucès, ma che cumò e viveve ossessionade, za che in curt e varès dovût bandonâ i senaris. Jê, no si rassegnave a invecjâ, e veve scomençât a investigâ sore i trataments che la medisine e la cosmetiche a ufrivin par rimedeâ i efiets dal pas dal timp. E veve tante bisugne dai batimans dal public come dal aiar che e respirave.
A Gustâf no i scjampave che, in realtât, il vêr protagonist di cheste novele al jere il Timp, scrit cussì, cun maiuscule, che dome cul so passâ al convertive i fruts in zovins, ai zovins in adults e ai adults in anzians. Ven a stâi che chê inevitabil fuarce de nature e à la potestât di modelâ la cjar vive e palpitant come che, dome un scultôr al po fâlu cul marmul e cussì trasformâ une timide e biele zovenute intune fragjile anziane o un snel e arogant zovin intun vieli malsigûr.
Al cricave il dì. Gustâf al distudà l’ordenadôr e si disdurì, si sintive sodisfat, la gnove novele e steve rivant a un bon pont. Si jevà in pins lant viers il dormitori, rivât che al jere al vierzè la puarte dal armaron, il spieli i mostrà la sô figure, Gustâf si cjalà in maniere atente… i cjavei, za sgrisulats, a scomençavin a srarîsi, tal cerneli si viodeve cualchi grispe e cundiplui si inacuarzè che la sô cjalade za no veve chê vivarosetât di altris timps. Al suspirà e rassegnât al capì che il Timp al steve puartant indevant il so cefâ.
di ***
#1***
kmr_Latn fur_Latn fur_Latn fur_Latn fur_Latn fur_Latn fur_Latn scn_Latn tha_Thai